Arben Imami

Arben Imami, (lindur në 21.01.1958 në Tiranë), është një aktor i kinemasë, regjisor i teatrit, pedagog i regjisurës dhe aktrimit, politikan, deputet, ministër, editor, autor dhe përkthyes.

 Kariera Politike 
Në 11.12.1990, në takimin e përfaqësuesve të studentëve dhe pedagogëve të Universitetit të Tiranës me R. Alinë, presidentin komunist të vendit, Arben Imami kërkoi publikisht themelimin e partive politike dhe të pluralizmit politik në Shqipëri; në 12.12.1990, Azem Hajdari, lideri i Lëvizjes studentore të Dhjetorit, dhe Arben Imami deklaruan themelimin e Partisë Demokratike, opozitës së parë anti-komuniste, dhe programin e saj politik. 

A. Imami është bashkë-kryetar i Komisionit të Posaçëm për Hartimin e projekt-Kushtetutës (1997-1998), e cila u miratua dhe u shpall si Kushtetuta e Republikës së Shqipërisë në vitin 1998. A.Imami është zgjedhur deputet i Kuvendit të Shqipërisë për gjashtë mandate (1991-2017), si përfaqësues i Partisë Demokratike dhe Aleancës Demokratike (AD). Gjatë viteve 1991-1992, ka shërbyer si Nënkryetar dhe më pas Kryetar i grupit parlamentar të Partisë Demokratike.

Ministër i Reformës Institucionale 1997-1999, ministër i Drejtësisë 2000-2001, ministër për Qeverisjen dhe Reformën Vendore 2001-2002: në këto vite ka udhëhequr reformimin institucional dhe ngritjen e konstruktit ligjor të institucioneve themelorë të vendit. Gjithashtu, ka qenë Drejtor i Kabinetit të Kryeministrit nga viti 2005 deri në 2009.

A. Imami ka shërbyer si Ministër i Mbrojtjes nga viti 2009 deri në 2013. Gjatë kësaj periudhe, u krye integrimi i Forcave të Armatosura të Republikës së Shqipërisë (FARSH) në Organizatën e Traktatit të Atlantikut të Veriut (NATO), u realizua demontimi i mbi 100,000 tonëve municione të trashëguara nga periudha komuniste dhe, deri në vitin 2013, Shqipëria u rendit e pesta në Organizatën e Traktatit të Atlantikut të Veriut (NATO) për kontributin e saj, në raport me popullsinë dhe Prodhimin e Brendshëm Bruto (PBB)

 Arsimi dhe kualifikimet 
A. Imami ka përfunduar studimet në Fakultetin e Artit Dramatik në Institutin e Lartë të Arteve (1977-1981). Në vitet 1999-2000, ai ndoqi  Shkollën e Shërbimit të Jashtëm “Edmund A. Walsh” në Georgetown University, Washington D.C.

 Botime të ndryshme 

 Arben Imami “Diferenca estetike mes lojës së aktorit në kinema dhe teatër”, gazeta “Drita”, janar-shkurt 1991.
 Arben Imami et al, Colloquium-i Liberal: Teza për një qeverisje liberale të djathtë (Bisedimet e Colloquium-it Liberal të organizuar prej tij më 18-19 janar 2005 në Tiranë), Dita 2000, 2005.
 Imami, A., Dhamo, S., Derraj, Kulluri, E., Lelaj, O. dhe Aliaj, B., (2008), Hapësira qytetare drejt fundit të tranzicionit?! Këndvështrime filozofike dhe teknike, Universiteti Polis, 2008.
 Ridvan Peshkopia, Arben Imami, “Between Elite Compliance and State Socialisation: The Abolition of the Death Penalty in Eastern Europe”, The International Journal of Human Rights. Political Science, Vol. 12, No. 3, 353–372, June 2008. (Peter Hodgkinson, ed., The International Library of Essays on Capital Punishment, Volume 3, Policy and Governance, 2013)
 Ridvan Peshkopia, Arben Imami, Lars Kristensen, “Constructing and Dismantling the New Man Utopia: The Cinematic Reflection of Albanian Communist and Post-communist Ontology”, Kinokultura, 2016.
 Arben Imami et al, Populizmi, (Bisedimet nga konferenca e shkollës kontekstualiste të UET, Llogara 2024), UETPress 2025, së shpejti.

 Libra 

 Arben Imami, Tri Format e Mendimit: Mitologjia, Racionaliteti, Religjioni, UETPress, 2022.
 Arben Imami, Kushtetuta: Projekte, Debate, Reforma, Perspektiva, UETPress, 2024.

 Përkthime në shqip 

 Eric Voegelin, Shkenca, Politika, Gnosticizmi, Dita 2000, 2008.
 G.F.W. Hegel, Hyrje në filozofinë e historisë dhe nënkreu "Historia e botës" nga filozofia e së drejtës, Dita 2000, 2018.

Arben Imami është ideatori dhe editori-drejtues i KOLANA E FILOZOFISË POLITIKE në gjuhën shqipe, një korpus i librave më të mëdhenj të historisë së mendimit politik (aktualisht rreth 70 tituj). 

 Detyra shtetërore 

 1991-1992 Deputet, Nënkryetar dhe Kryetar i Grupit Parlamentar
 1992 Kryetar i Komisionit Parlamentar të Rregullores, Mandateve dhe Imunitetit
 1992-1996 Deputet
 1997-1998 Bashkëkryetar i Komisionit Parlamentar për hartimin e Kushtetutës së Republikës së Shqipërisë
 1997-1999 Ministër i Reformës Legjislative dhe Marrëdhënieve me Parlamentin
 2000-2001 Ministër i Drejtësisë
 2001-2002 Ministër i Pushtetit Vendor dhe Decentralizimit
 2009-2013 Ministër i Mbrojtjes
 2009-2017 Deputet

 Poste politike 
2009- 2013 Ministër i Mbrojtjes
2005-2009 Shef i Kabinetit te Kryeministrit
2000-2002 Partia  Aleanca Demokratike,Kryetar Ekzekutiv i Partise 
1992-1997 Partia Aleanca  Demokratike, Sekretar i Përgjithshëm
 Nënkryetar i PD, 1991-1992
 Anëtar i Grupit Themelues, 1990

 Filmografi e përzgjedhur 
 Të shoh në sy (1986), Gjergji
 Ne cdo stine (1980), Bardhyl
 Ballë për ballë (1979), Arben Struga

 Shiko edhe 
Grupi Parlamentar i Partisë Demokratike të Shqipërisë 2009-2013

Grupi Parlamentar i Partisë Demokratike të Shqipërisë 2013-2017

 Shënime 

Kategoria:Ministra të Drejtësisë të Shqipërisë
Kategoria:Deputetë të Kuvendit të Shqipërisë